Projekts

**Atbildes projekts Latvijas Republikas Saeimas Publisko izdevumu un revīzijas komisijai un Valsts kontrolei revīzijas lietā Nr.2.4.1-7/2016**

**Saeimas Publisko izdevumu un revīzijas**

**komisijas priekšsēdētājam**

**A.Bērziņam**

**Valsts kontrolierei**

**E.Krūmiņai**

*Par lietderības revīzijas “Budžeta vadības sistēmas efektivitāte:*

*1. daļa – budžeta plānošanas cikla efektivitātes izvērtējums”*

*rezultātiem revīzijas lietā Nr.2.4.1-7/2016*

Ministru kabinets iepazinās ar Valsts kontroles revīzijas “Budžeta vadības sistēmas efektivitāte: 1.daļa – budžeta plānošanas cikla efektivitātes izvērtējums” ziņojumu un atzinīgi vērtē Valsts kontroles ieguldīto darbu budžeta procesa izzināšanā un izvērtēšanā.

Pēdējo trīs gadu laikā Latvijas valsts budžeta process ir piedzīvojis būtiskas izmaiņas, strauji tuvinoties labo prakšu standartiem un ieteikumiem, tai skaitā OECD rekomendācijām budžeta jomā. 2016.gadā tika veikts pirmais horizontālais valsts budžeta izdevumu izvērtējums, kā rezultātā tika izstrādāti pasākumi ministriju budžeta izdevumu samazināšanai un pārdalei. No 2017.gada minētais process ir ieviests kā pastāvīgs un sistemātisks instruments, lai nodrošinātu ikgadēju valsts budžeta izdevumu pārskatīšanu.

2017.gadā tika veiktas visaptverošas jauno politikas iniciatīvu (prioritāro pasākumu) procesa izmaiņas, uzsverot prioritāro pasākumu sasaisti ar NAP2020, citiem politikas plānošanas dokumentiem un Valdības rīcības plānu. Tāpat, diskusijā par prioritārajiem pasākumiem, tiek ņemtas vērā īstenojamās strukturālās reformas, prioritāro pasākumu ietekme uz tautsaimniecību, tai skaitā nacionālo drošību, un ekonomikas izaugsmi, atbilstība vidēja termiņa budžeta ietvara likumā noteiktajiem budžeta mērķiem un prioritārajiem attīstības virzieniem, kā arī budžeta izdevumu pārskatīšanas procesa rezultāti. Tiek turpināts darbs pie budžeta procesu efektivizēšanas un administratīvā sloga mazināšanas, pārskatot esošo procesu elementus, virzoties uz analītisko izvērtējumu stiprināšanu. Plānotie un īstenotie darbi valsts budžeta jomā šobrīd ir nostiprināti vairākos dokumentos, tai skaitā Valdības rīcības plānā un Finanšu ministrijas stratēģijā. Tādēļ nesaskatām lietderību veidot papildu politikas plānošanas dokumentu budžeta un finanšu vadības jomā.

Ievērojot labas pārvaldības principus, tai skaitā atklātības principa nodrošināšanu attiecībā uz budžeta izstrādē iesaistīto darba grupu, jāatzīmē, ka budžets ir līdzeklis valsts politikas realizācijai ar finansiālām metodēm. Tāpēc situācijā, kad papildu pasākumu finansēšanai līdzekļi sākotnēji nav pieejami, valdības uzdevums un atbildība nodokļu maksātāju priekšā ir raudzīties ilgtermiņā un īstenot pasākumus, lai pārskatītu esošo situāciju un rastu finansējumu valstij būtisku pasākumu finansēšanai. Veidojot 2018.gada valsts budžeta projektu, finanšu ministrei ar Ministru kabineta 2017.gada 22.augusta sēdes protokola Nr.40. 46.§ otro punktu tika uzdots organizēt valdību veidojošās koalīcijas sadarbības partneru darba grupu un iesniegt priekšlikumus par atbalstāmajiem prioritārajiem pasākumiem izskatīšanai Ministru kabineta sēdē. Darba grupā norisinājās diskusijas par atbalstāmajām prioritātēm pēc būtības, tai skaitā savlaicīgi iekļaujot procesā arī Saeimas deputātu paustos priekšlikumus, ko uzskatām par labu praksi, pie kā būtu jāpieturas arī turpmāk. Apzinoties politikas plānošanas dokumentos izvirzīto prioritāšu plašo tvērumu un ierobežotos pieejamos resursus šo prioritāšu finansēšanai, lēmumu pieņemšana par finansējuma piešķiršanu nozīmē – izvēlēties prioritārākos no prioritārajiem. Dotajā situācijā nav iespējama formāla kritēriju definēšana finansējuma piešķiršanai, jo lēmuma pieņemšana neizbēgami būs politisko spēku savstarpējo vienošanos un kompromisu rezultāts. Šīs darba grupas darbs tika dokumentēts.

Attiecībā uz Valsts kontroles priekšlikumu par jauna politikas plānošanas dokumenta izstrādi pasākumiem publisko investīciju plūsmas stabilizēšanai pēc Eiropas Savienības fondu 2014. – 2020.gada plānošanas perioda noslēguma, uzskatām, ka šāda dokumenta lomu būtībā ir jāpilda nacionālajām pozīcijām par nākamo plānošanas periodu un Eiropas Savienības daudzgadu budžetu. Pašlaik nav zināms Eiropas Savienības fondu samazinājuma apjoms, tāpat sagaidāmas plašas diskusijas par Eiropas Savienības un eirozonas budžeta prioritātēm.

Kopumā vērtējot Valsts kontroles revīzijas ziņojumā Finanšu ministrijai adresētos ieteikumus, uzskatām, ka tie veicinās procesu pilnveidošanu un arvien labāku finanšu vadību. Savukārt papildu ierosinājumi par nepieciešamību uzlabot valsts budžeta informācijas atklātību un informācijas apmaiņu, kas izriet no Valsts kontroles vēstules, tiks adresēti atbildīgajām ministrijām.

Ministru prezidents M.Kučinskis

Iesniedzējs:

Finanšu ministre D.Reizniece – Ozola